જોતજોતામાં આ સત્સંગી બેલડી આખા સૌરાષ્ટ્રમાં લોકપ્રિય બની ગઈ. ગંગાસતીને રાજબા અને હરિબા નામની બે પુત્રીઓ થઈ. અજિતસંગ નામનો પુત્ર થયો. બંને પુત્રીઓ ગુણિયલ અને સંસ્કારી હતી, પણ પુત્ર વંઠેલ અને કુટિલ નીકળ્યો. અજિતસિંહનો સંબંધ ગંગાસતીએ નજીકના ગામે માનબાઈ સાથે ગોઠવ્યો. માનબાઈ પૂરી સંસ્કારી અને સત્સંગી હતી. ઉંમરલાયક થતાં માનબાઈનાં લગ્ન લેવાયાં. સમઢિયાળાથી જાન લઈ ગંગાસતી નીકળ્યાં.